Jens Kirk (V), 2005-06-07:
Der skal ikke være tvivl om, at Venstre vil dyrevelfærd, og Venstre vil, at de regler, vi har på området, som er blevet til efter forskningsresultater på området, skal efterleves.
Vi kan absolut ikke godtage det, som vi oplever med hensyn til transport af grise, og det vil vi på det kraftigste tage afstand fra.
Det er vognmanden, der har et ansvar her, og det er bonden, der har et ansvar her.
Og kort sagt: Vi skal have fundet de brodne kar her, det er dem, der skal stoppes og straffes effektivt, og ikke landmændene, der kollektivt skal straffes med nye og ikkevidenskabeligt afprøvede regler. Men nu tilbage til det konkrete forslag.
Venstre vil gerne nye ting og nye tiltag, men jeg må nok sige, at når vi nu har hørt justitsministerens grundige gennemgang af de 10 punkter her, så behøver undertegnede måske ikke gentage dem.
Men jeg må sige her, at nogle af dem for undertegnede vidner om, at vi faktisk tror her på Christiansborg, at vi ved mere, end forskningsfolkene ved, og de videnskabelige beviser for det viser.
Vi kan f.eks. tage halm.
Jamen det er godt nok, at vi hurtigt skal have et halvt kilo ind til hver gris, men staldene er endnu i mange tilfælde ikke bygget til det, så halmen kan gå igennem spalterne.
Og det vil sige, at de tilstopper eller tilkitter, som man siger, grisene skrider ud og får benbrud eller noget andet, når gulvene bliver glatte og fugtige.
Og det vil sige, at alle de stalde, der måske er bygget i 2002, måske allerede efter 2010 vil være ulovlige.
Der er normalt 2030 års afskrivningsperiode; det vil være vanskeligt at gennemføre.
Nr. 2: Der er lige ved at blive udsendt en ny vejledning om bokse, og hvor store de bør være, og det er helt klart, at de, efterhånden som søerne vokser, også skal være større.
Sygestier er indført, det skal være der.
4 ugers fravænning, ja, det bør også være normen, men man kan sige, at det vel allerede nu er normen.
Justitsministeren var inde på, at vi er oppe på 30 dage, så det er gennemført allerede på det område.
Men i det øjeblik, vi har fundet ud af, hvad det rigtige er, og hvornår vi kan sikre både soen og smågrisene den bedste velfærd, så gør vi det, men vi har endnu ikke løsningen på, hvordan vi skal gøre det.
For lukker vi soen for tidligt løs, måske allerede fra fødslen, så er der for mange smågrise, der går til ved det.
Og holder vi soen for længe i boks, skader vi den måske med hensyn til liggesår.
Så det er ikke så entydigt, som man gerne måske vil gøre det til.
En uvildig dyrlæge, det er ikke rigtigt.
Det må være rådgivningstjenesten, som ved, hvordan stalde er bygget, og andre i fællesskab, der tager den afgørelse.
De har den rigtige indgang til det og ved, hvad der er det rigtige at gøre her.
Endelig kan man sige til punkt 8 om, at søerne skal være frie hele tiden, at det ville vi da gerne, hvis vi vidste, hvilke redskaber der gør, at vi får den bedste dyrevelfærd.
Men det ved vi jo ikke i øjeblikket.
Ønsker vi, at flere smågrise skal dø, eller ønsker vi det bedste for soen?
Vi ønsker det bedste for dem begge to, og vi mener, vi skal vente på de resultater.
Grovfoder, det er ikke korrekt.
Det må være rigtigt, at halm har vist sig at give den bedste mæthedsfølelse.
I øjeblikket blander man jo foderet, blander roepiller, blander havre og andre ting i for ligesom at forsinke passagen igennem fordøjelsessystemet og for at få et mere tungt fordøjeligt foder, som sinker og giver en øget mæthedsfornemmelse.
Gødningssystemer skal kunne håndtere halm og andre materialer: Ja, men det tager jo tid, og vi har ikke fundet det rigtige endnu.
Alle stalde eller mange stalde skal bygges om.
Her er måske også et miljøproblem.
Det giver mere ammoniakfordampning.
Skal vi lette på det?
Det tror jeg ikke vi skal.
Og endelig det tiende punkt, hvis jeg skal holde mig inden for taletiden, det er om sygestier til syge og tilskadekomne dyr.
Hvorfor kun til besætninger over 300?
Nej, det er forkert.
Hvorfor skal de søer, der er i mindre besætninger,
have det bedre?
Det er da bedst, at de bliver i de samme staldafsnit som de øvrige søer, da der sådan set ikke er særlig mange infektionssygdomme hos søer, for så er opsynet jo mere optimalt.
Den stald, der ligger for sig selv, kommer man ikke i nær så mange gange, som man kommer i den stald, der er sammen med de øvrige.
Og det vil sige, at hver gang man går i den normale farestald, så kigger man også til de syge grise, det vil da være naturligt.
Det vil ikke være naturligt, at de har et staldafsnit for sig selv.
Alt i alt vil vi afslutningsvis gerne gennemføre alle disse tiltag her, endda flere, men vi mener, at vi ikke skal forcere.
Vi skal have det videnskabelige grundlag for det.
Det vil sige, at forsøgsresultater skal vise det, det er ikke os, der skal have en formodning om det herinde.
Og når det er belyst, så er vi i samme takt som justitsministeren parat til at gennemføre de tiltag, der skal til.
Men vi må i den nuværende form og med den hastighed, man har, uden at resultaterne tilsiger det, afvise beslutningsforslaget i den her udformning.